**Kuulleko kukaan ikäihmisten hätähuutoja?**

Viime vuodet ovat olleet eläkkeellä oleville ja vammaisille kaikkien aikojen pahinta kaltoinkohtelua. Kaikki toimenpiteet ovat kohdistuneet juuri siihen väestönosaan, joka pääosin on huonoimmin toimeentulevaa. Kuitenkin tämä on se osa kansaa, joka on luonut nykyisen hyvinvointiyhteiskunnan. Eläkkeet ovat enimmäkseen alle puolet palkansaajan tuloihin verrattuna.

Silti eläkemaksuja on kerätty 1962 alkaen rahastoihin tulevaa varten, eli jokaiselle kuuluvaa eläkettä varten. Kuitenkin rahastot lähenevät 300 miljardin summaa eikä niistä ole käytetty kuin pientä osaa eläkkeiden maksuun. Sanonta kuuluu: nyt työelämässä olevien nuorten eläkkeiden maksuun. Eikö heille makseta eläkkeitä samalla tavalla kuin nyt eläkkeellä oleville pääasiassa - nyt vuotuisilla maksetuilla eläkemaksuilla.

Viime päivinä on tullut vielä lisärangaistuksia, hallitus päätti leikata eläkkeensaajilta ja vammaisilta parisataa miljoonaa euroa lisää. Hallituksen raaka linja vähäosaisia kohtaan hirvittää. Kunta- ja aluevaalit ovat ovella, jokaisen äänestäjän tulee pohtia miten äänestää. Tuskin koskaan Suomessa on näin paljon kuritettu yhtä kansanosaa. Kaiken lisäksi työttömyydenkasvu, asunnottomien määrän lisääntymien ja toimeentulotuen saajien suuri määrä huolettaa ikäihmisiä, omien jälkeläisten puolesta.

On tullut tunne, että hyvinvointialueet lähdettiin rakentamaan johto edellä, Pohteelta löytyi lähes 90 johtaja nimikkeellä olevaa. Kun koko maassa alueilla oli yhteensä vajaat 700 johtajaa, Pohde valitsi koko määrästä 15 %. Pohteen budjetti on kuitenkin vain vajaa 10 % hyvinvointialueiden koko rahoituksen, 22,6 miljardin määrästä. Kuinka monella johtajista on johtajakoulutusta, nimenomaan taloudellisen johtamisen koulutusta?

Asiaan on saatava muutos, aluevaltuusto päättää hyvinvointialueen strategiasta, joka määrittelee toiminnan tavoitteet ja ohjaa palvelujen järjestämistä. Valtuusto on vahvistanut hallintosäännön, joka ohjaa viranhaltijoiden työtä. Aluevaltuusto käyttää ylintä valtaa hyvinvointialueella ja valtuutettujen on ryhdyttävä toteuttamaan lain määräämää tehtävää, eli katsomaan kaikkien kansalaisten etuja, siinä joukossa myös eläkkeellä olevien.

Maan hallituksen antamat määrärahat ovat riittämättömiä, todellisuuteen on heidänkin herättävä ja ryhdyttävä toimenpiteisiin, joilla maamme asukkaat saavat tarvitsemansa hoidon nopeasti ja asiakkaan kannalta kustannustehokkaasti. Tekoäly ja digipalvelut eivät kuitenkaan ole kaikkien käytettävissä eikä kaikkea voi niillä hoitaa.

Vaalit ovat parin viikon päästä, kysykää ehdokkaaltanne mitä hän aikoo tehdä ja miten, jos tulee valituksi aluevaltuustoon.

Eläkkeensaajien Keskusliiton Oulun Piiri ry